A Budapesti Operettszínház művészeti vezetője és egykori igazgatója visszautasít minden zaklatást és visszaélést tartalmazó vádat, egyúttal lemond pozíciójáról és kezdeményezi nyugdíjazását.

Kerényi Miklós Gábor (aki november 10-én lesz hatvanhét éves) Erkel-, Bartók-Pásztory-, Artisjus- és Kossuth-díjas rendező, dramaturg, kiváló művész, aki a Budapesti Operettszínházban kikezdhetetlen tekintélynek örvend, 2001 és 2014 között igazgatója, jelenleg művészeti vezetője az intézménynek, amelyet a mai napig az ő rendezései határoznak meg igazán.

Marton László után ő volt az, akire a színházi világban a gyanú árnyéka vetült: azóta már eltűnt Facebook- és blogbejegyzések vádolták molesztálással, szexuális zaklatással. Az Operettszínház művészeti vezetője most az alábbi nyilatkozatot juttatta el a sajtónak:

"Visszautasítom mindazon állításokat, pletykákat, híreszteléseket, melyek az elmúlt napokban engem értek és imádott társulatom mindennapjait, működését mérgezték és mérgezik.

Hogy a nyugodt munkát biztosítsam, döntésem az, hogy a mai nappal munkáltatómtól felmentésemet kértem a Budapesti Operettszínház művészeti vezetői tevékenysége alól, továbbá nyugdíjazásomat kezdeményeztem. Szentpétervári bemutatómat követően minden erőmmel azon leszek, hogy tisztázzam magam."

Kerényi Miklós Gábor (Fotó/Forrás: Szegedi Szabadtéri Játékok)

Az esetet a Budapesti Operettszínház is kommentálta, és azt ígérik, ki fogják vizsgálni az ügyet, de egyetlen konkrét zaklatásról sem tudnak.

"A Budapesti Operettszínház Igazgatósága ezúton kinyilvánítja, hogy a leghatározottabban elítéli a szexuális zaklatás minden formáját, különös tekintettel azokra az esetekre, amelyek hatalommal való visszaéléssel együtt valósulnak meg.

Egyben kijelenti, hogy elkötelezett a zaklatási ügyek felderítésében, a zaklatást elszenvedett áldozatok minden lehetséges eszközzel történő megsegítésében, továbbá kéri, hogy az érintettek az igazság törvényes keretek között történő tisztázása végett a megfelelő jogi lépéseket is tegyék meg.

Egyben tájékoztatjuk a közvéleményt, hogy a Budapesti Operettszínház Igazgatósága október 30-án rendkívüli Igazgatósági értekezletet tartott, melynek keretében a Színház volt, és jelenlegi vezetői rögzítették, hogy nincsen tudomásuk olyan eseményről, történésről, bejelentésről, mely a Budapesti Operettszínház működéséhez köthetően zaklatással kapcsolatos.

Az értekezlet konkrét lépésekről is döntött, melyek következményeként a Színház felvette a kapcsolatot az Előadóművészi Jogvédő Irodával, és ehhez kapcsolódóan rendkívüli társulati ülésen tájékoztatta a társulatot az esetleges zaklatásokkal kapcsolatos bejelentési lehetőségekről, kezdeményezte a szakmai szervezeteknél egy szakmai konszenzuson alapuló protokoll kidolgozását az ilyen esetek megelőzésére. Ennek érdekében felvette a kapcsolatot a Helsinki Bizottság jogászaival, valamint pszichológusokkal is elkezdte a munkát.

Szeretnénk még egyszer kinyilvánítani, hogy az Igazgatóság elkötelezett a bejelentések kivizsgálásában az ártatlanság vélelmének tiszteletben tartásával.

Azonban a Társulat egységének védelmében és zavartalan munkája folytatásának érdekében nagyon kérünk mindenkit, hogy a konkrétumokat nélkülöző híresztelésektől tartózkodjon.

Végezetül Színházunk ezúton ismételten leszögezi, hogy mindent meg kíván tenni a helyzet tisztázása érdekében."